Lucrătorii poştali au fost în grevă de avertisment timp de două ore, iar pentru zilele următoare se anunță grevă extinsă în aproape toate oficiile poştale din ţară, demers anunţat de liderii sindicali.
Blocul Național Sindical lansează campania ,,Poștașii nu vor să mai fie săracii României! Stop abuzurilor din Poșta Română!"
Lucrătorii poștali au ieșit în fața oficiilor poștale, reclamând faptul că două treimi din salariaţii Poştei Române sunt la nivelul minim de subzistenţă, aceştia fiind salarizaţi cu salariul minim pe economie. Dacă situaţia negocierilor pe contractul colectiv de muncă nu se va remedia va fi declanşată greva generală. Poștașii revendică o creştere salarială de 400 de lei net şi o creştere a sporului de loialitate cu un procent între 5% şi 10%., dar la negocierile avute nu s-a ajuns la un consens. Vicepreşedintele BNS, Mircea Burlacu, a declarat că în cazul în care lucrurile nu vor fi rezolvate, într-un termen rezonabil între 2 şi 5 zile, va fi declanşată greva propriu-zisă care va presupune oprirea lucrului în compania Poşta Română.